Η επίδραση των στατικών και δυναμικών διατάσεων στα βιομηχανικά χαρακτηριστικά της μυϊκής δύναμης, της αλτικής ικανότητας και της ταχύτητας στην πετοσφαίριση
Authors: Αληπασαλή Φωτεινή 
Published: September 2021

Σκοπός της παρούσας μελέτης ήταν να διερευνηθεί η επίδραση ενός προγράμματος δυναμικών και στατικών διατάσεων, 3 φορές την εβδομάδα για 6 εβδομάδες, στα κινηματικά, δυναμικά και ηλεκτρομυογραφικά χαρακτηριστικά των κάτω άκρων και στην ταχύτητα. Το δείγμα αποτέλεσαν 42 υγιείς φοιτητές φυσικής αγωγής, πρώην ερασιτέχνες πετοσφαιριστές, ηλικίας 21,48±1,851 ετών, αναστήματος 1,821±0,064 m, σωματικού βάρους 81,229 ±9,310 kg και προπονητικής ηλικίας 8,15±3,174 ετών. Οι συμμετέχοντες χωρίστηκαν τυχαία σε τρεις ομάδες, όπου η πρώτη εκτελούσε δυναμικές διατάσεις, η δεύτερη στατικές και η τρίτη αποτέλεσε την ομάδα ελέγχου. Έγιναν αρχικές και τελικές μετρήσεις στο εργαστήριο Νευρομηχανικής του ΤΕΦΑΑ Σερρών, για τα κινηματικά, δυναμικά και ηλεκτρομυογραφικά χαρακτηριστικά, στη μέγιστη ισομετρική, σύγκεντρη και έκκεντρη δύναμη, στο ισοκινητικό δυναμόμετρο, τα κατακόρυφα άλματα από ημικάθισμα 90 μοιρών και από πτώση 20 και 40 εκατοστών, στο δυναμοδάπεδο. Εκτελέστηκαν δοκιμασίες πεδίου στο σπριντ 4,5 και 9 μέτρων και άλματα μπλοκ με υποχωρητική κίνηση και από ημικάθισμα μέσα στο γήπεδο πετοσφαίρισης σε ξεχωριστή μέρα. Η αξιολόγηση των κινηματικών χαρακτηριστικών πραγματοποιήθηκε με το πρόγραμμα APAS, των δυναμικών και ηλεκτρομυογραφικών με τα προγράμματα ανάλυσης Bioware, Bioanalysis, mat lab και της ταχύτητας με διπλή δέσμη φωτοκυττάρων (Autonics Beam Sensor BL5M-MFR). Έγινε ανάλυση διακύμανσης με επαναλαμβανόμενες μετρήσεις, τεστ ανεξάρτητων και εξαρτημένων δειγμάτων και ως επίπεδο σημαντικότητας ορίστηκε το p≤0.05. Τα αποτελέσματα παρέμειναν αμετάβλητα στην ομάδα ελέγχου. Στα κινηματικά χαρακτηριστικά της ομάδας των δυναμικών διατάσεων βελτιώθηκε σημαντικά η ευκαμψία στη μέγιστη σύγκεντρη και έκκεντρη ισοκινητική δύναμη, στο άλμα από ημικάθισμα, από πτώση ύψους 20 και 40 εκατοστών, στο άλμα μπλοκ από ημικάθισμα και με υποχωρητική κίνηση, όπως και το ύψος, η μέγιστη ταχύτητα και η ταχύτητα απογείωσης στο άλμα μπλοκ. Στην ομάδα των στατικών διατάσεων βελτιώθηκε σημαντικά η ευκαμψία στη μέγιστη σύγκεντρη δύναμη, στα άλματα από ημικάθισμα και από πτώση 40 εκατοστών και στο άλμα μπλοκ από ημικάθισμα και με υποχωρητική κίνηση, αλλά δεν παρατηρήθηκε καμία μεταβολή στο ύψος των αλμάτων μπλοκ, ενώ μειώθηκε η μέγιστη ταχύτητα και η ταχύτητα απογείωσης στο άλμα μπλοκ. Στα δυναμικά χαρακτηριστικά της ομάδας των δυναμικών διατάσεων βρέθηκε σημαντική βελτίωση στη μέγιστη ισομετρική, τη σύγκεντρη και έκκεντρη ισοκινητική δύναμη, όπως και στα άλματα από ημικάθισμα και πτώση από ύψος 20 και 40 εκατοστών. Αντιθέτως δε βρέθηκαν αντίστοιχες βελτιώσεις στην ομάδα των στατικών διατάσεων. Στα ηλεκτρομυογραφικά χαρακτηριστικά της ομάδας των δυναμικών διατάσεων βρέθηκε σημαντική βελτίωση στη μέγιστη ισομετρική, σύγκεντρη και έκκεντρη ισοκινητική δύναμη, όπως και στο άλμα από ημικάθισμα και πτώση ύψους 20 και 40 εκατοστών. Στην ομάδα των στατικών διατάσεων βελτιώθηκαν σημαντικά τα ηλεκτρομυογραφικά χαρακτηριστικά στη μέγιστη σύγκεντρη δύναμη για τη μέγιστη τιμή του ηλεκτρομυογραφήματος (ΗΜΓ) του δικέφαλου μηριαίου μυός κατά την ενεργοποίηση και στο άλμα από ημικάθισμα για τo RMS του ΗΜΓ του γαστροκνήμιου μυ κατά την προενεργοποίηση. Τέλος, στο σπριντ των 4,5 και την ταχύτητα των 9 μέτρων μειώθηκε σημαντικά ο χρόνος και στις δυο ομάδες. Συμπεραίνεται ότι και οι δυο τεχνικές διάτασης έχουν θετική επίδραση στην ευκαμψία των ερασιτεχνών πετοσφαιριστών, όμως η δυναμική υπερέχει εμφανώς της στατικής, στα δυναμικά και ηλεκτρομυογραφικά χαρακτηριστικά, όταν και οι δυο τεχνικές εκτελούνται 3 φορές την εβδομάδα για ενάμιση μήνα κάτω από τις ίδιες συνθήκες, που οριοθετήθηκαν κατά τον σχεδιασμό της μελέτης.